പടിയൂര് ദാമോദരന് നാടിന്റെ അന്ത്യാഞ്ജലി ഇരിട്ടി: വാഹനാപകടത്തില് മരിച്ച ഡിസിസി ജനറല് സെക്രട്ടറി പടിയൂര് ദാമോദരന് നാട് യാത്രാമൊഴി നല്കി. ഇന്നലെ ഉച്ചയ്ക്ക് പന്ത്രണ്ടരയോടെ ജില്ലാ കോണ്ഗ്രസ് കമ്മിറ്റി ഓഫീസില് പൊതുദര്ശനത്തിന് വച്ച മൃതദേഹത്തില് എംഎല്എമാരായ സണ്ണിജോസഫ്, സജീവ് ജോസഫ്, മേയര് ടി.ഒ. മോഹനന്, ഡിസിസി പ്രസിഡന്റ് സതീശന് പാച്ചേനി എന്നിവരുടെ നേതൃത്വത്തില് ഡിസിസി ഭാരവാഹികളും പ്രവര്ത്തകരും അന്തിമോപചാരം അര്പ്പിച്ചു. തുടര്ന്ന് മട്ടന്നൂര്, ചാവശേരി, ഉളയില്, പുന്നാട് എന്നിവിടങ്ങളിലെ പൊതുദര്ശനത്തിന് ശേഷം ഉച്ചയ്ക്ക് മൂന്നോടെ പുന്നാടെ വീട്ടില് എത്തിച്ചു. കോവിഡ് നിയന്ത്രണങ്ങള്ക്കിടയിലും നിരവധി പ്രവര്ത്തകരും നേതാക്കളും നാട്ടുകാരും അന്ത്യോപചാരം അര്പ്പിക്കാന് എത്തിയിരുന്നു. വൈകുന്നേരം നാലോടെ വീട്ടുവളപ്പില് സംസ്കരിച്ചു. തുടര്ന്ന് പുന്നാട് ടൗണില് സര്വ കക്ഷി അനുശോചനയോഗവും നടന്നു. മുന് മുഖ്യമന്ത്രി ഉമ്മന്ചാണ്ടി, മുന് പ്രതിപക്ഷ നേതാവ് രമേശ് ചെന്നിത്തല, കെപിസിസി പ്രസിഡന്റ് കെ. സുധാകരന് എംപി, കെ. മുരളീധരന് എം.പി എന്നിവര് അനുശോചനം അറിയിച്ചു. ചാവശേരി: പടിയൂര് ദാമോദരന് മാസ്റ്ററുടെ നിര്യാണത്തില് ചാവശേരി സര്വീസ് സഹകരണ ബാങ്ക് ഭരണ സമിതിയും ജീവനക്കാരും അനുശോചിച്ചു. ബാങ്ക് പ്രസിഡന്റ് കെ.വി.പവിത്രന് അധ്യക്ഷത വഹിച്ചു. കെ.വി.അബ്ദുള്ള, കെ.പി.സതീഷ് ചന്ദ്രന്, പി.വി.മുകുന്ദന്, അബ്ദുള് റഹിമാന്, എം.വി.രഞ്ജന് എന്നിവര് പ്രസംഗിച്ചു.